LV Eiropas Savienības Oficiālais Vēstnesis L 289/26

KOMISIJAS ĪSTENOŠANAS REGULA (ES) Nr. 1127/2011

(2011. gada 7. novembris)

par darbīgās vielas 2-naftiloksietiķskābes neapstiprināšanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punktu,

tā kā:

(1) Saskaņā ar Regulas (EK) Nr. 1107/2009 80. panta 1. punkta c) apakšpunktu attiecībā uz apstiprinājuma procedūru un nosacījumiem darbīgajām vielām, par kurām iesniegtie pieteikumi atzīti par pilnīgiem atbilstoši 16. pantam Komisijas 2008. gada 17. janvāra Regulā (EK) Nr. 33/2008, ar ko paredz sīki izstrādātus noteikumus Padomes Direktīvas 91/414/EEK piemērošanai attiecībā uz parasto un paātrināto procedūru to darbīgo vielu novērtēšanai, kas veidoja darba programmas daļu, kura minēta šīs direktīvas 8. panta 2. punktā, bet nav iekļautas I pielikumā (2), piemēro Padomes Direktīvu 91/414/EEK (3). Viena no darbīgajām vielām, par kuru iesniegtie pieteikumi saskaņā ar minēto regulu atzīti par pilnīgiem, ir 2-naftiloksietiķskābe.

(2) Komisijas Regulā (EK) Nr. 1112/2002 (4) un Regulā (EK) Nr. 2229/2004 (5) paredzēti sīki izstrādāti noteikumi Direktīvas 91/414/EEK 8. panta 2. punktā minētās darba programmas ceturtā posma īstenošanai un izveidots to darbīgo vielu saraksts, kuras jānovērtē attiecībā uz to iespējamo iekļaušanu Direktīvas 91/414/EEK I pielikumā. Minētajā sarakstā ir 2-naftiloksietiķskābe.

(3) Saskaņā ar Regulas (EK) Nr. 2229/2004 24.f pantu un 25. panta 1. punkta a) apakšpunktu un 2. punkta b) apakšpunktu pieņēma Komisijas 2009. gada 26. janvāra Lēmumu 2009/65/EK par 2-naftiloksietiķskābes neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētā viela (6).

(4) Saskaņā ar 6. panta 2. punktu Direktīvā 91/414/EEK sākotnējais ziņotājs (turpmāk – “pieteikuma iesniedzējs”) iesniedza jaunu pieteikumu, kurā lūdza piemērot paātrināto procedūru, kā paredzēts Regulas (EK) Nr. 33/2008 14.–19. pantā.

(5) Pieteikumu iesniedza Itālijai, kura aizstāj Franciju, kas ar Regulu (EK) Nr. 2229/2004 sākotnēji bija izraudzīta par ziņotāju dalībvalsti. Tika ievērots paātrinātās procedūras termiņš. Darbīgās vielas specifikācija un atļautie lietošanas veidi ir tādi paši kā tie, kas izklāstīti Lēmumā 2009/65/EK. Minētais pieteikums atbilst arī visām pārējām Regulas (EK) Nr. 33/2008 15. pantā noteiktajām pamatprasībām un procedūras prasībām.

(6) Itālija izvērtēja pieteikuma iesniedzēja iesniegtos papildu datus un sagatavoja papildu ziņojumu. Tā 2010. gada 21. maijā minēto ziņojumu nosūtīja Eiropas Pārtikas nekaitīguma iestādei (turpmāk “iestāde”) un Komisijai. Iestāde papildu ziņojumu nosūtīja pārējām dalībvalstīm un pieteikuma iesniedzējam, lai tie varētu izteikt piezīmes, un saņemtās piezīmes nosūtīja Komisijai. Saskaņā ar Regulas (EK) Nr. 33/2008 20. panta 1. punktu un pēc Komisijas pieprasījuma iestāde 2011. gada 28. aprīlī iesniedza Komisijai secinājumu par 2-naftiloksietiķskābes riska novērtējumu (7). Dalībvalstis un Komisija pārskatīja novērtējuma ziņojuma projektu, papildu ziņojumu un iestādes secinājumu Pārtikas aprites un dzīvnieku veselības pastāvīgajā komitejā, un 2011. gada 27. septembrī tas tika pabeigts kā Komisijas pārskata ziņojums par 2-naftiloksietiķskābi.

(7) Pamatojoties uz pieteikuma iesniedzēja iesniegtajiem jaunajiem datiem, kas iekļauti papildu ziņojumā, var noteikt pieļaujamo dienas devu. Tomēr šīs darbīgās vielas novērtēšanas laikā radās bažas par vairākiem citiem aspektiem. Proti, nebija iespējams veikt novērtējumu par ietekmi uz patērētāju, jo trūka vajadzīgās informācijas par iedarbību uz mājlopiem, augu metabolismu, atlieku pārbaudēm, apstrādes pētījumiem un augu atlieku definīciju. Turklāt trūka informācijas, kas ļautu novērtēt bišu, slieku un augsnes makroorganismu apdraudējumu.

(8) Komisija aicināja pieteikuma iesniedzēju sniegt piezīmes par iestādes secinājumu. Turklāt saskaņā ar Regulas (EK) Nr. 33/2008 21. panta 1. punktu Komisija aicināja pieteikuma iesniedzēju sniegt piezīmes par pārskata ziņojuma projektu. Pieteikuma iesniedzējs sniedza piezīmes, un tās tika rūpīgi izskatītas.

(9) Tomēr, neraugoties uz pieteikuma iesniedzēja sniegtajiem argumentiem, nevarēja novērst 7. apsvērumā minētās bažas. Līdz ar to nav pierādīts, ka ieteiktajos lietošanas apstākļos augu aizsardzības līdzekļi, kuru sastāvā ir 2-naftiloksietiķskābe, kopumā atbilst Direktīvas 91/414/EEK 5. panta 1. punkta a) un b) apakšpunktā noteiktajām prasībām.

(10) Tādēļ 2-naftiloksietiķskābi nevajadzētu apstiprināt saskaņā ar Regulas (EK) Nr. 1107/2009 13. panta 2. punktu.

(11) Skaidrības labad būtu jāatceļ Lēmums 2009/65/EK.

(12) Šī regula neierobežo iespēju iesniegt citus pieteikumus attiecībā uz 2-naftiloksietiķskābi saskaņā ar Regulas (EK) Nr. 1107/2009 7. pantu.

(13) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO REGULU.

1. pants

Darbīgās vielas neapstiprināšana

Darbīgo vielu 2-naftiloksietiķskābi neapstiprina.

2. pants

Atcelšana

Lēmumu 2009/65/EK atceļ.

3. pants

Stāšanās spēkā

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2011. gada 7. novembrī Komisijas vārdā – priekšsēdētājs José Manuel BARROSO

(1) OV L 309, 24.11.2009., 1. lpp.

(2) OV L 15, 18.1.2008., 5. lpp.

(3) OV L 230, 19.8.1991., 1. lpp.

(4) OV L 168, 27.6.2002., 14. lpp.

(5) OV L 379, 24.12.2004., 13. lpp.

(6) OV L 23, 27.1.2009., 33. lpp.

(7) Eiropas Pārtikas nekaitīguma iestāde; Conclusion on the peer review of the pesticide risk assessment of the active substance 2-naphthyloxyacetic acid. EFSA Journal 2011; 9(5):2152 (52 lpp.). doi:10.2903/j.efsa.2011.2152. Pieejams tiešsaistē: www.efsa.europa.eu/efsajournal.htm.